b'\n_START_ARTICLE_\nSchizoid personlighetsforstyrrelse\n_START_SECTION_\nDifferensialdiagnoser\n_START_PARAGRAPH_\nEn viktig differensialdiagnose er schizotyp lidelse, tidligere var denne tilstanden klassifisert som en personlighetsforstyrrelse men i siste utgave av ICD er den klassifisert som en psykotisk lidelse. De med schizoid personlighetsforstyrrelse har ikke psykoselignende opplevelser i samme grad som de med schizotyp lidelse. Aspergers syndrom er en lidelse innen autismespekteret som har flere overlappende symptomer med schizoid personlighetsforstyrrelse og disse diagnosene kan dermed v\xc3\xa6re vanskelig \xc3\xa5 skille i fra hverandre._NEWLINE_Forstyrrelsen kan knyttes til det japanske fenomenet Hikikomori.\n_START_SECTION_\nBehandling\n_START_PARAGRAPH_\nDen schizoide s\xc3\xb8ker sjelden behandling. N\xc3\xa5r det er et subjektivt behov for behandling, noe som ikke er vanlig, er psykoterapi den vanligste behandlingsformen. Psykoedukasjon og tilrettelegging i forhold til omgivelsene kan ogs\xc3\xa5 v\xc3\xa6re en viktig del av rehabiliteringsprosessen eller behandlingen av en person med schizoid personlighetsforstyrrelse. Det foreligger lite evidensbasert dokumentasjon for hva som er mest effektive tiltak ved schizoid personlighetsforstyrrelse. At pasienten er taus og tilbaketrukket, betyr ikke at pasienten ikke har f\xc3\xb8lelser som kan gi subjektivt ubehag.'